130 mil maiores viven sós ou soas

A outra gran realidade social que a enquisa reflicte con claridade é a do crecente envellecemento da poboación, co fenómeno engadido do crecente número de persoas maiores de 65 anos que viven soas. No 2018 a cifra achegábase xa ás 130 mil (129.241), contabilizando todas aquelas vivendas habitadas só por unha persoa e, ademais, maior de 65 anos.

A taxa de pobreza das mulleres maiores de 65 ano que viven soas supera o 20%

En total, son xa 383.601 os e as maiores de 65 anos as que viven en fogares ocupados unicamente por persoas por riba desa idade. Iso supón un de cada catro fogares galegos (o 24%). A porcentaxe é moi superior nas localidades de menos de 10.000 habitantes, onde a porcentaxe supera o 30%.

A taxa de risco de pobreza destes fogares formados só por persoas maiores sitúase no 14,12%, algo por debaixo da media galega (15,51%). Porén, a situación é máis preocupante no caso das persoas maiores que viven soas. A taxa de risco de pobreza nestes fogares elévase ao 15,88% no caso dos homes anciáns que viven sós e ao 20,42% nas mulleres anciás que viven soas, e que dispoñen, de media, de pensións de xubilación moi inferiores.